kaerle etc doen te weeten allen teghewoirdigen ende toecomende
dat wy ontfangen hebben de oidtmoedige supplicacie van
philippus de vleeschouwer drossaert slants van rotselaer in onsen
lande van brabant inhoudende hoe hy suppliant den derden dach
van septembro lestleden omtrent zessen inden avondt es
comen rydende vuyt onsse stadt van loeven op zynen wagen
met zyn huysvrouwe kinderen ende familie aldair oick sadt eenen
geheeten geert vergouwen met zynder huysvrouwe soe eest
gebuert dat wylen doen levende pieter de colvere oick was
gaende vuyter selve stadt van loeven ende alsoe den voirs.
wagen hem was voerby rydende heeft hy pieter den selven
wagen naer geloepen ende met fellen ende grammen gelaete
de peerden aengetast ende metten thoome gehouden
bedryvende sulcke forcen dat hy den wagen knecht bicans
vande peerde getrocken hadde als dat de zweke deur
vanden selven wagen ter eerden viel zwerende goids cracht ende
macht hebbende zyn mes inde handt ende seggende ic wil
alsoe wel mede ryden als een andere off gelycke woirden in
$$ $$ soe dat hy suppliant die opten selven waghen lach tegen
zyn male en ruste mits de groote turbatie ende gewelt
vuyt zynen slape ontspranck ende gemerct den voirs. wagen
mitsdien de voernoemde zweke aff was nyet en conste voirts
gevaren heeft desen geert ende suppliant vanden wagen gegaen
om de selve zweke te makene vraegende by den suppliant hem pieter
de colvere de reden vande overdaet ende gewelt voirscreven ende
alsoe hy colvere den selven suppliant was kennende heeft hem
van tg$$ en hy $$ hadde willen bidden vergeffenisse ende oick
badt daerop hem den voirs. suppliant terstont antwoirde
dese off gene woirden bidt onsen here vergeffenisse ic en ben
geen man te biddene ick en hebt u tanderen tyden nyet
bewesen dat ghy my doer dese fortse ende onveylicheyt op
sheeren straete want indien ick vuyten name mynder officie
u nyet en hadde gegeven quitancie van zekere compositien die ghy
tanderen tyde aenden voirsate der selver mynder officie gescreven
hebt gelyc tselver oick waerachtich $$ ghy waert lange van
uwen bedde gehaelt dwelck hoirende den voirs. pieter de
colvere al tegens hem selven gaende murmureren ende zweeren groote
execrawe eeden van gods cracht gods macht waeromme
soude ick van mynen bedde gehaelt worden doen den voirs.
gheert naedien hy de zweke naer zyn beste gemaect
hadde hem beduchtende dat den selven colve den suppliant
noch eenigen overlast doen soude seyde tot hem pieter eest
noch nyet genouch hebdy ons noch nyet fortsen genouch
getoond? wat wildi van ons hebben daerop hy de colvere
wederom vuyt track zyn mes ende wilde den voirs. geert
evelen van zynen lyve ende siende byden suppliant dese tweede
invasie ende overlast beduchtende dat yemant van hen
beyden soude gequetst ende gewondt worden om tselve te
verhoeden heeft vuyt trecken zyn mes tusschen beyde
gegaen ende gelyc notoir es dat alle periclen in sulcke zaken
terstont onversiens toecomen heeft met grooten misraeke
ende ongelucke meenen der voirs. colvers slagen aff te keren
den selven gequetst in zynen hals daeraff hy gevaren es van
levende lyve ter doot ten groot leetwesen vanden voirs. suppliant
ende want tselve feyt geschreven deur daggressie ende invasie
van voirs. aflivighen ende dat hy ten selven tyde diverssche
andere $$ oick groote fortse violence ende overdaet
aengedaen hadde blyckend by certificacie daeraff zynen
wesende den selven afflivigen in zynen tyt van zeer quaden
leven ende reckelose conversatie ende dat hy gel$ te x$$
is hem suppliant de voirs. forsse ende overlast dede in
contrevengie ende wederwraecke van iusticie om dat hy
suppliant inden name zynder officie hem hadde willen doen
apprehenderen ter canse van diversschen groote excessen
daer af desen aflivigen zeer belast en befaempt was
gelyc hy oick by onsen prevost generael om zyn delicten
geapprehendeert hadde geweest / den nyetmin beduchtenden
rigeur van iusticien en soude den voirs. suppliant niet vryelyc
dorren hanteren onse landen ende heerlickheden te meer mits
hy zekere jaeren geleden geperpetreert heeft eenich
nederslach inden persoen wylen philippus van loefene?? daeraff
hy suppliant nochtans onse brieven van remissie ende pardoene
geobtineert ende deselve deugdelyc geinterineert heeft
ten waere dat hem oick hierop verleendt werde onse oepene
brieven van gracie daertoe dienen alsoe hy seegt ons dairomme
oidtmoedelyc biddende soe eest dat wy de zake voirscreven
onergemerct den voerigen philippus de vleeschouwer suppliant geneghen
wesende tzynder bede en hem willende in stuck gracie ende
genade prefereren over strangheyt van rechte besundere in ....
ende ter contemplatie van onse blyde weder compste in onsen
landen van herwaert ... hebben inden gevalle als boven
vergeven quytgescolden ende geremitteert vergeven scelden quyte
ende remitteren vuyt sunderlinge gracien? mits desen onsen brieve
tfeyt ende dootslach boven vercleert mitsgaders alle peynen
ende breucke corporelle ende criminelle daer inne hy ter causen van
dien met datter aencleeft tegens ons ende iusticie mesdaen ende
mesbruyckt mach hebben hem als daeraff wederstellen ende
restitueren tzyne goede fame ende name in onse voirs. lande
ende hertoegdom van brabant ende in allen anderen onsen landen
ende heerlicheden met oick tot zynen onverbeurden goeden
indien hy der eenige heeft gelyc ende inder manieren als hy
was voer de toecompste van tfeyt ende dootslach voirscreven
imponerende hierop een eeuwich zwygen ende silencie onsen procureur
generael van brabant ende allen andere onse ende der smaelre heren
iusticieren ende officieren wie zy zyn satisfactie ende beternisse
eerst ende alvoeren gec..?.. der geinterresseerde partie indien
die noch nyet gedaen en zyn ende eenige daertoe staet criminelle
alleenlyc behoudelyc dat hy suppliant gehouden werdt tvoirnoemde
feyt ende dootslach tegens ons te beteren civilyc naer die
gelegentheyt vander mesdaet ende faculteyt van zynen goeden
achtervolgende onse ordinancie daerop gemaect ende oick te
refonderen ende betalen die redelycen costen van iusticie hierom gedaen
ter tanxatie ende arbiterscepe van onsen lieven ende getrouwen die
cancelier ende leden van onsen rade in brabant die wy
daertoe committeren den welcken wy ontbieden ende bevelen dat
voer hem luyden geroupen die gene dier over behoiren geroupen
te zyne zy procederen wel ende deuchdelyc ter verificacie en
interinemente van desen onsen voirs. brieve naer huere vorme ende
inhouden welck interinement hy suppliant gehouden sal zyn in onsen
voirnoemden rade te versueken binnen zes maenden naest? comen.. op
peyne te verbeuren dattet van de$ en dat ge$ ende de voirs.
amende civille getanxeert ende betaelt zyn hend? vande genen
van onsen ontfangeren dient behoiren sal die daeraff gehouden?
werdt ontfanck te maken reken... bewys ende reliqua te
doene tonsen prouffyte metten anderen pen$$$ van zynen
ontfange zy onsen drossaert van brabant meyer van ....
amptman van bruessele schouteten van antwerpen ende
vanden bossche ende alle andere onse ende der voirs. smaelre
heeren ende van onsen vassallen rechteren justicieren ende officieren
dien dat aengaen off roeren sal mogen hueren stedehouderen ende
eenyegelyc van hen besondere soe hem toebehoiren sal doen laten ende
gedoeghen de voirnnoemden philippus de vleeschouwer suppliant van dese onse
gracien remissie ende pardoene soe $$$ inder manier voren verhaelt
rustelyc vredelyc volcomelyc ende eeuwelyck genyeten ende gebruycken
sonder hem te doene off te laten geschien nu noch in toecommenden
tyde eenich hinder letsel off moeyenisse ter contrarien in lyve
noch aen goederen in eeniger manieren maer indien zyn lyff off
eenige van zynen voirs. onverbeurden goeden daeromme gevangen
becommert off gearresteert zyn off naemaels waeren dat
zy die stellen ende setten off doen stellen ende setten terstont
ende sonder vertreck tot geheele ende volcomen delivrancie
want ons alsoe gelieft ende ten eynde dat dit goet
vaste ende gestadich blyve teeuwigen dagen soe
hebben wy onsen zegele hieraen doen hangen behalven
in anderen saken ons recht ende een yegelyck tzyne in
allen gegeven in onser stadt van bruessele inde
maent van decembri int jaer ons heeren duysent
vyffhondert ende dryen veertich van onsen keyserrycke
txxiiij ende van onsen rycken van spaengien tween
cecillien ende anderen txxvn aldus gescreven opte
plycke by den keyser ende onderteekent
verreycken // visa $$
gecollationeert ende accordederend
met zynene originale daer...